بلوچستان
شائر: حاجی خدارحم شکلزئی
شوھاز کار: اصغر علی آزگ
کتاب ءِ نام : پور
تندجاہ : باسک لبزانکی دیوان ءِ کتابجاہ
منا دوست انت بلوچستان تئی مسکیں ڈگاران
تئی زید ءُ چراگاہ ءُ تئی پُلّیں بہاران
مدام اومان کنت دل پہ چراگیں کہچراں تئی
مدام ءَ تلوسیت دل پہ تئی کوہ ءُ تلاران
منی چمانی روک تئی کؤر دپانی داز ءُ کولڑ
منی ساہ ءُ نپ]س تئی کوچگانی جُرّ ءُ داران
دلوں مولم کتگ تئی سر شم ءُ درنگان صباحی
درایاں سیلے پر گڈ ءُ گرانڈانی شکاران
ماں شپے ، کِرّ کہینیگے، سروں ساحیل جمبر
بہ بیت زیمل کپوتی کُو کُو ءُ کوگی تواران
چشیں جاہے بہ بیت شیر ءُ پناریگے بہارگاہ
دگہ سیل ءُ تماشاہاں پہ نیم چمّی نہ چاران
پہ من باغیچہ ئی شمشاد ءُ سول انت ءُ صنوبر
تئی سبزیں گؤن ءُ گواتام ءُ گیشر گوں کناران
مہ کشّات ماں گیاب ءُ جلگہیں کوچگ تئیگان
کدی آشوبیں طوفان ءُ جہان سوچیں لواران
رؤت سیل ءَ اگں نادان ماں باغِ اجنبی ءَ
منا چوگین ءُ ارواہ انت تئی سبزیں کشاران
نہ لوٹاں قصر ءُ ماڑیگاں فرنگ ءِ ڈال طماہین
منا دوست انت تئی درنگ ءُ در ءُ برزیں حصاران
بہ گنداں شادمان تئی کنگریں بچاں ہمک وھد
مہ گنداں لیمراں من تئی نہنگ ءُ سر مہ چاران
غم ءِ دنزان ءَ شودان ءُ دلوں پُلّیت ہما وھد
بہ گنداں وت گوں پُل ءُ پاکڑ ءُ مہری سواران
ماں کہساراں تئی ورنا چگاٹ ءُ نوک بروتیں
سپہ دارانت گوں گرکی توپک ءُ پریں قطاران
مہ کنت ھجبر تئی نادانیں دژمن اے خیال ءَ
کہ حلیگ انت تئی گریشگ چہ شیر ءُ مزاران
مروچی کہ کتگ بد واہش ءُ دژمن تئی شین
میاریگاں اگں تئی دوستی ءَ زرد ءَ مہ داران
چیا شاکرؔ کُدینے آزگیں ٹپّاں دلانی
نہ بنت یک پیم ھجبر چرخ گردن ءِ گزاران